**Tájékoztató a 2015. évi Civil Cselekvési Terv végrehajtásáról**

Szombathely Megyei Jogú Város Közgyűlése a 25/2013. (I.31.) Kgy. számú határozatával elfogadta Szombathely Megyei Jogú Város Civil Koncepcióját, valamint felkérte a polgármestert, hogy a Koncepció alapján évenként kidolgozott Civil Cselekvési Tervet (a továbbiakban: Cselekvési Terv) terjessze a Közgyűlés elé.

A Közgyűlés által 52/2015. (II.26.) Kgy. számú határozattal elfogadott 2015. évi Cselekvési Terv indoklással tartalmazta a végrehajtandó feladatokat, hozzárendelve azok végrehajtásának határidejét és az ellátásukért felelős szervezeti egységeket.

A Cselekvési Tervben megfogalmazott főbb feladatok az alábbiak voltak:

1. A Civil Fórum működtetése;
2. Az Önkormányzati Támogatások Rendszere működésének figyelemmel kísérése, az önkormányzati forrásátadásról szóló 47/2013.(XII.4.) Kgy. számú rendelet felülvizsgálata, szükség szerinti módosítása;
3. Javaslat „Az Év Civil Szervezete-díj” kiírására, a beérkezett javaslatok elbírálására;
4. A civil szervezetek számára az „Aktív Időskor Szombathelyen” elnevezésű programsorozat 2015. évi programjairól tájékoztatás, népszerűsítése;
5. Kapcsolattartás a civil szervezetekkel;
6. Az önkéntesség népszerűsítése;
7. „Szombathely, a segítés városa” című program népszerűsítése;
8. Kapcsolattartás a Vas Megyei Civil Információs Centrummal és a Vas Megyei Önkéntes Centrummal;
9. Határon túli magyar civil szervezetekkel történő aktív kapcsolattartás és támogatási szerződések megkötése;
10. Fogyatékkal élők civil szervezeteinek bevonása a Civil Fórum munkájába;
11. Civil szervezetek részvételének segítése a Savaria Történelmi Karneválon és a Szent Márton programokon;
12. A civil szervezeteknek a Szombathely Pont programhoz történő csatlakozásának segítése;
13. Az Önkormányzat által elnyert pályázati programok megvalósításába civil szervezetek bevonása, illetve a pályázatok előkészítésében a civil szervezetek bevonása;
14. A Szombathelyi Települési Értéktár Bizottság munkájának segítése civil szervezetek által.

A feladatok végrehajtása az alábbiak szerint történt:

Szombathely Megyei Jogú Város Civil Fóruma (a továbbiakban: Civil Fórum), 2015. évben 4 alkalommal ülésezett, ülésein összesen 18 napirendet tárgyalt meg, amelyből 5 napirend Szombathely Megyei Jogú Város Közgyűlése ülésein előterjesztésre került. A Civil Fórum megfogalmazott javaslatai az előterjesztésekbe beépítésre kerültek, közvetítve ezzel a tagok által képviselt érdekeket.

Az Önkormányzat 2014. évben kialakította az Önkormányzati Támogatások Rendszerét (a továbbiakban ÖTR), amelyen keresztül elektronikusan adhatók be egyedi kérelmek, pályázatok. A Civil Fórum tagjai az ÖTR rendszer felhasználóiként javaslattal éltek a rendszer módosítására, amely javaslatokat figyelembe véve az ÖTR rendszer módosításra került.

Az Év Civil Szervezete-díjat (a továbbiakban: díj) a Közgyűlés 2013. júniusában alapította, amely az elmúlt három évben három alkalommal került átadásra öt civil szervezet számára. 2015. évben a Fekete István Állatvédő Egyesület és a Szombathelyi Civil Kerekasztal részesült kitüntetésben. Fontos megemlíteni, hogy a Civil Fórum javaslatára 2015. áprilisában módosításra került a kitüntetésekről szóló 7/1996.(II.29.) önkormányzati rendelet, így 2015. évtől a díj évente két civil szervezet számára adományozható 200.000,- forint jutalomösszeggel.

A 2015. évi Civil Cselekvési Terv a Civil Fórum feladatául tűzte ki a fogyatékkal élők civil szervezeteinek bevonását a Fórum munkájába. A Civil Fórum üléseinek szervezése során kiemelt figyelmet fordítottunk a fogyatékkal élők civil szervezeteinek meghívására.

A Szombathely Pont működéséről szóló tájékoztatót 2015. februári ülésén, az ÁROP-1.A.3.-2014 számú Partnerségi alapú esélyegyenlőségi programok a segítés városában és térségében elnevezésű pályázatról és a Regionális Szociális Forrásközpont Közhasznú Nonprofit Kft.-nél a fogyatékkal élők által igénybe vehető szolgáltatásokról szóló tájékoztatókat 2015. áprilisi üléséntárgyalta a Civil Fórum, eleget téve ezzel a 2015. Civil Cselekvési Terv 10.12-13. pontjaiban foglaltaknak.

A civil szervezetek a Savaria Történelmi Karnevál Civil Korzóján való részvétele 2015. évben kimagasló volt, színesítve ezzel a karneváli programkínálatot.

 A Civil Fórum tagjainak javaslatát és a Civil Cselekvési Terv 14. pontjában foglaltakat figyelembe véve a Szombathelyi Települési Értéktár Bizottság (a továbbiakban: bizottság) elnöke részletes tájékoztatást adott a Civil Fórum számára a Bizottság munkájáról.